Document ID: 32012R0862

REGOLAMENT TA’ DELEGA TAL-KUMMISSJONI (UE) Nru 862/2012
tal-4 ta’ Ġunju 2012
li jemenda r-Regolament (KE) Nru 809/2004 fir-rigward tal-informazzjoni dwar il-kunsens biex jintuża l-prospett, l-informazzjoni dwar l-indiċi sottostanti u r-rekwiżit għal rapport imħejji minn accountants jew awdituri indipendenti
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2003/71/KE tal-Parlament Ewropew u tal-Kunsill tal-4 ta’ Novembru 2003 dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u li temenda d-Direttiva 2001/34/KE (1), u b’mod partikolari l-Artikolu 5(5) u l-Artikolu 7(1) tagħha,
Billi:
(1)
Ir-Regolament tal-Kummissjoni (KE) Nru 809/2004 tad-29 ta’ April 2004, li jimplimenta d-Direttiva 2003/71/KE tal-Parlament Ewropew u tal-Kunsill dwar l-informazzjoni inkluża fil-prospetti u kif ukoll il-format, l-inkorporazzjoni b’referenza u l-pubblikazzjoni ta’ prospetti bħal dawn u d-disseminazzjoni tar-reklami (2), jistabbilixxi l-informazzjoni minima li trid tiġi inkluża f’prospett għal tipi differenti ta’ titoli sabiex jikkonforma mal-Artikolu 5(5) u l-Artikolu 7(1) tad-Direttiva 2003/71/KE.
(2)
Id-Direttiva 2003/71/KE ġiet emendata mid-Direttiva 2010/73/UE tal-Parlament Ewropew u tal-Kunsill tal-24 ta’ Novembru 2010 li temenda d-Direttivi 2003/71/KE dwar il-prospett li għandu jiġi ppubblikat meta titoli jiġu offruti lill-pubbliku jew jiġu ammessi għall-kummerċ u 2004/109/KE dwar l-armonizzazzjoni tar-rekwiżiti ta’ trasparenza f’dak li għandu x’jaqsam ma’ informazzjoni dwar emittenti li t-titoli tagħhom huma ammessi għall-kummerċ f’suq regolat (3) sabiex tissaħħaħ il-protezzjoni tal-investitur, jitnaqqsu l-piżijiet amministrattivi għall-kumpaniji meta jżidu l-kapital fis-swieq tat-titoli fl-Unjoni u tiżdied l-effiċjenza fir-reġim tal-prospett. Ir-Regolament (KE) Nru 809/2004 għandu għalhekk jiġi emendat fir-rigward tal-kunsens tal-emittent jew il-persuna responsabbli mit-tfassil tal-prospett għall-użu tal-prospett minn intermedjarji finanzjarji u l-informazzjoni li għandha tiġi inkluża fil-prospett rigward l-indiċi ta’ riferiment u t-tbassir jew l-istimi tal-profitt.
(3)
Għall-finijiet tat-tielet subparagrafu tal-Artikolu 3(2) tad-Direttiva 2003/71/KE, ir-Regolament (KE) Nru 809/2004 għandu jispeċifika x’informazzjoni għandha tiġi pprovduta fejn l-emittent jew il-persuna responsabbli mit-tfassil tal-prospett tagħti kunsens permezz ta’ ftehim bil-miktub għall-użu tiegħu minn intermedjarji finanzjarji.
(4)
Sabiex jitqiesu l-iżviluppi tekniċi fis-swieq finanzjarji, u b’mod partikolari ż-żieda fl-użu ta’ indiċi ta’ riferiment ta’ titoli strutturati, ċerti rekwiżiti tar-Regolament (KE) Nru 809/2004 għandhom jiġu rreveduti u ċċarati. Billi tingħata aktar responsabbiltà fil-kompożizzjoni tal-indiċi lil entità jew grupp ieħor, l-emittenti jistgħu jevitaw ir-rekwiżit li jinkludu fil-prospett deskrizzjoni tal-indiċi kompost mill-emittent (is-subpunt 4.2.2 tal-Anness XII) u b’hekk jevitaw ir-responsabbiltà fejn id-deskrizzjoni mhijiex preċiża. Skont dan, dak ir-rekwiżit għandu jiġi estiż anke għal indiċijiet komposti minn entità li tagħmel parti mill-istess grupp tal-emittent.
(5)
Fid-dawl tal-għanijiet għaż-żieda fl-effiċjenza u t-tnaqqis tal-piżijiet amministrattivi, dan ir-Regolament għandu wkoll jistabbilixxi kundizzjonijiet li skonthom deskrizzjoni tal-indiċi fil-prospett ma tkunx meħtieġa meta l-indiċi jkun kompost minn entitajiet li jaġixxu flimkien mal-emittent jew f’ismu. Barra minn hekk, minħabba li s-subpunt 2.10 tal-Anness XV jirreferi biss għal indiċi ppubblikat, ibbażat u rikonoxxut b’mod wiesa’, dikjarazzjoni li fil-prospett tispeċifika fejn tinsab l-informazzjoni dwar l-indiċi għandha tkun suffiċjenti mingħajr ma tkun meħtieġa deskrizzjoni dwar il-kompożizzjoni tal-indiċi.
(6)
Sabiex jitnaqqsu l-ispejjeż amministrattivi għall-emittenti meta jinġabar il-kapital, dan ir-Regolament għandu jistabbilixxi kundizzjonijiet li skonthom ir-rapport imħejji minn accountants jew awdituri indipendenti li jakkumpanja t-tbassir jew l-istimi tal-profitti ma jkunx meħtieġ, b’mod partikolari meta accountants jew awdituri indipendenti ma jkunux jistgħu jiffirmaw ir-rapport tal-awditjar għaliex is-sett sħiħ tad-dokumenti li jikkostitwixxu d-dikjarazzjonijiet finanzjarji annwali ma jkunux disponibbli għalihom.
(7)
Id-Direttiva 2010/73/UE sostitwiet it-terminu “informazzjoni prinċipali” bit-terminu “informazzjoni essenzjali” f’għadd ta’ dispożizzjonijiet fid-Direttiva 2003/71/KE. Għaldaqstant, l-Annessi tar-Regolament (KE) Nru 809/2004 għandhom jiġu emendati skont dan.
(8)
Sabiex tiġi evitata kwalunkwe applikazzjoni inkonsistenti ulterjuri tad-Direttiva 2003/71/KE, b’mod partikolari għall-finijiet tat-tielet subparagrafu tal-Artikolu 3(2) tiegħu, u biex jiġi evitat dewmien addizzjonali fl-iżgurar ta' protezzjoni aqwa għall-investituri u t-tnaqqis tal-piżijiet amministrattivi għall-kumpaniji meta jiġbru kapital mis-swieq tat-titoli fl-Unjoni, huwa essenzjali li jiġi pprovdut għal dħul fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
(9)
Ir-Regolament (KE) Nru 809/2004 għandu għalhekk jiġi emendat skont dan,
ADOTTAT DAN IR-REGOLAMENT:
Artikolu 1
Emendi għar-Regolament (KE) Nru 809/2004
Ir-Regolament (KE) Nru 809/2004 huwa emendat kif ġej:
(1)
It-tieni paragrafu tal-Artikolu 3 huwa sostitwit b’dan li ġej:
“Prospett għandu jkun fih il-punti ta’ informazzjoni meħtieġa fl-Annessi I sa XVII u fl-Annessi XX sa XXX skont it-tip ta’ emittent jew ħruġ u titoli involuti. Soġġett għall-Artikolu 4a(1), awtorità kompetenti ma għandhiex teħtieġ li prospett jinkludi punti ta’ informazzjoni li mhumiex inklużi fl-Annessi I sa XVII jew fl-Annessi XX sa XXX.”
(2)
Jiddaħħal l-Artikolu 20a li ġej:
“Artikolu 20a
Il-modulu tal-informazzjoni addizzjonali għall-kunsens mogħti skont l-Artikolu 3(2) tad-Direttiva 2003/71/KE
1. Għall-finijiet tat-tielet subparagrafu tal-Artikolu 3(2) tad-Direttiva 2003/71/KE, il-prospett għandu jinkludi dan li ġej:
(a)
l-informazzjoni addizzjonali stabbilita fit-Taqsimiet 1 u 2 A tal-Anness XXX fejn il-kunsens mogħti jingħata lil intermedjarju finanzjarju wieħed speċifikat jew aktar;
(b)
informazzjoni addizzjonali stabbilita fit-Taqsimiet 1 u 2B tal-Anness XXX fejn l-emittent jew il-persuna responsabbli għat-tfassil tal-prospett tagħżel li tagħti l-kunsens tagħha lill-intermedjarji finanzjarji kollha.
2. Fejn intermedjarju finanzjarju ma jikkonformax mal-kundizzjonijiet mehmuża mal-kunsens kif żvelat fil-prospett, ikun meħtieġ prospett ġdid skont it-tieni paragrafu tal-Artikolu 3(2) tad-Direttiva 2003/71/KE.”
(3)
It-tieni subparagrafu tal-Artikolu 22(1) jiġi sostitwit b’dan li ġej:
“Prospett ta’ bażi għandu jkun fih il-punti ta’ informazzjoni meħtieġa fl-Annessi I sa XVII, fl-Anness XX u fl-Annessi XXIII sa XXX skont it-tip ta’ emittent u titoli involuti. L-awtoritajiet kompetenti ma għandhomx jesiġu li prospett ta’ bażi jinkludi punti ta’ informazzjoni li mhumiex inklużi fl-Annessi I sa XVII, fl-Anness XX jew fl-Annessi XXIII sa XXX.”
(4)
L-Annessi huma emendati skont l-Anness ta’ dan ir-Regolament.
Artikolu 2
Dispożizzjoni tranżizzjonali
1. Dan ir-Regolament ma għandux japplika għall-approvazzjoni ta' suppliment għal prospett jew prospett ta' bażi fejn il-prospett jew il-prospett ta' bażi kien approvat qabel id-data msemmija fl-Artikolu 3.
2. Fejn skont l-Artikolu 18 tad-Direttiva 2003/71/KE, l-awtorità kompetenti tal-Istat Membru tad-domiċilju tinnotifika l-awtorità kompetenti tal-Istat Membru ospitanti b’ċertifikat ta’ approvazzjoni fir-rigward ta’ prospett jew prospett ta' bażi approvat qabel id-data msemmija fl-Artikolu 3, l-awtorità kompetenti tal-Istat Membru tad-domiċilju għandha biċ-ċar u espliċitament tindika fiċ-ċertifikat li l-prospett jew il-prospett ta' bażi kien approvat qabel id-data msemmija fl-Artikolu 3.
Artikolu 3
Dħul fis-seħħ
Dan ir-Regolament għandu jidħol fis-seħħ fil-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, l-4 ta’ Ġunju 2012.

Labels: 12
2
19
4